Julkisen sanan neuvosto (JSN) on antanut langettavan päätöksen Radio Suomipopin suosikkiohjelmalle.

Juha Perälä, Jaajo Linnonmaa ja Anni Hautala luotsaavat Aamulypsyä. MATTI MATIKAINEN

Ohjelmaa vetävät Jaajo Linnonmaa, Juha Perälä ja Anni Hautala.

Kantelu koski ohjelman humoristiseksi tarkoitettua keskustelua, jossa juontajat arvostelivat Suomen jääkiekkomaajoukkueen retkeä Auschwitzin keskistysleirille maailmanmestaruuskisojen välipäivänä. Kahden juontajan mukaan retkikohde oli oudosti valittu. Juontajista Hautala alkoi kertoa kyseiseltä keskitysleiriltä pelastuneen miehen tarinaa, joka oli koskettanut häntä. Roolinsa mukaan ohjelman miesjuontajat keskeyttivät jatkuvasti Hautalan omilla välihuomautuksillaan.

Hautala totesi pari kertaa tehneensä virheen ottaessaan aiheen puheeksi. Miesjuontajat jatkoivat provosointiaan hänen mielipiteestään huolimatta.

JSN totesi ratkaisussaan, ettei se ota kantaa makuasioihin ja puolustaa ihmisten oikeutta ilmaista itseään joskus myös mauttomasti. JSN:n mielestä ohjelmassa mentiin kuitenkin liian pitkälle ja loukattiin ihmisarvoa. Toimittajat käsittelivät ohjelmassa juutalaisten joukkomurhaa ja kokemuksia keskitysleirillä erittäin halventavasti. Tapahtuneista julmuuksista tehtiin puujalkavitsejä.

Neuvosto totesi, ettei se pidä tällaista journalismia suotavana edes harmittomaksi tarkoitetussa ja yleisön sellaiseksi mieltämässä viihteellisessä ajankohtaisohjelmassa.

Sisältöjohtaja Jussi Suvannon mukaan Radio Suomipopin Aamulypsy-show on tyyliltään omaleimaisen rosoinen ja sen juontajapersoonat ovat tarkasti roolitettuja. Hän myönsi kanavan tunnustavan, ettei Aamulypsyn tapa käsitellä aiheita naurata kaikkia. Sisältöjohtaja kiisti vastauksessaan uskovansa, että lähetyksessä käyty keskustelu kuitenkaan ”hämärryttäisi koko kansakuntamme käsitystä Natsi-Saksan suorittamisista julmuuksista”.

Suvanto vetosi lisäksi siihen, että mielikuvamittauksissa Aamulypsyä ja sen persoonia pidetään Suomen hauskimpina radiohahmoina.

JSN katsoi kuitenkin Aamulypsyn rikkoneen hyvää journalistista tapaa ja antoi sille huomautuksen.